VSM sklep I Cp 1803/2009
Sodna praksa višjih sodišč, 2009-10-21

odmera sodne takse v zapuščinskem postopku - plačilo sodne takse sorazmerno z dednimi deleži - ugotovitev vrednosti zapuščine

Glede na to, da so nepremičnine, ki predstavljajo zapuščino in upoštevajoč vrednost katerih je bila odmerjena sodna taksa, zakoniti dediči zapustnice dedovali po enakih delih vsak do 1/3, pritožnik utemeljeno izpostavlja, da je tudi odmerjeno sodno takso v skupni višini 469,92 EUR potrebno mednje razdeliti sorazmerno z dednimi deleži, v konkretnem primeru po enakih delih, in sicer tako, da je vsak zavezan plačati tretjino navedenega zneska.

in se sklep sodišča prve stopnje v izpodbijanem delu, to je v III. točki izreka, spremeni tako, da ta sedaj glasi:

»Zapuščina sta parceli št. X in Y, ki sta pripisani k vl. št. ... k.o. ..., do 1/2.

Čista vrednost zapuščine je 23.496,00 EUR.

Zapuščinska taksa znaša 469,92 EUR in jo morajo v 15 dneh plačati dediči J.G., V.I., in D.G., vsak v znesku 156,64 EUR.«

Z v uvodu navedenim sklepom o dedovanju je sodišče prve stopnje v III. točki izreka sklepa odmerilo sodno takso v višini 469,92 EUR in jo med zakonite dediče razporedilo tako, da sta J.G. in V.I. dolžna plačati vsak znesek 195,79 EUR, D.G. pa znesek 78,34 EUR, vsi v roku 15 dni.

Zoper prvostopenjsko odločitev o porazdelitvi sodne takse v zgoraj navedenih zneskih med dediče po predmetnem sklepu o dedovanju se pravočasno pritožuje zakoniti dedič V.I.. V svoji laični pritožbi se zavzema za plačilo odmerjene sodne takse po enakih delih ter izpostavlja, da so po pokojni T.G. dedovali trije dediči, vsak do 1/3 in bi temu ustrezno morala biti odmerjena tudi sodna taksa, in sicer tako, da bi na vsakega od dedičev odpadel znesek v višini 156,64 EUR. Pritožnik se zavzema za ugodno rešitev pritožbe, upoštevaje njegove pritožbene navedbe.

Pritožbeno sodišče je sklep sodišča prve stopnje v izpodbijanem delu preizkusilo  v okviru pritožbenih navedb, pri tem pa je v skladu z določilom drugega odstavka 350. člena Zakona o pravdnem postopku (ZPP) v zvezi s 366. členom ZPP, vse v zvezi s 163. členom Zakona o dedovanju (ZD), po uradni dolžnosti pazilo tudi na obstoj morebitnih bistvenih kršitev določb postopka ter na pravilno uporabo materialnega prava. Po tako opravljenem preizkusu je ugotovilo, da izpodbijani sklep ni obremenjen s kršitvami procesne narave, na katere pritožbeno sodišče pazi po uradni dolžnosti, je pa odločitev sodišča prve stopnje materialnopravno zmotna v delu, ki se nanaša na porazdelitev odmerjene sodne takse med zakonite dediče, kar je narekovalo spremembo prvostopenjske odločitve, kot izhaja iz izreka tega sklepa.

Iz predmetnega sklepa o dedovanju izhaja, da po pokojni T.G. na podlagi zakona dedujejo vdovec J.G., sin V.I. in sin D.G., vsak do 1/3 zapuščine, torej po enakih delih. Iz II. točke izreka sklepa je sicer razbrati, da dedič D.G. zaradi pokritja nujnih deležev sodedičev J.G. in V.I. v zapuščino vrača 2/6 od njemu do ½ solastnih nepremičnin parc. št. A in B, pripisanih vl. št. ... k.o. ..., ki mu jih je na podlagi darilne pogodbe in darilne pogodbe za primer smrti z dne 2.10.1989 podarila zapustnica, vendar pa v III. točki izreka to vrnjeno premoženje ni zaobseženo v okviru zapuščine, in iz izreka sklepa tudi ne izhaja, da bi bilo to premoženje upoštevano pri določanju vrednosti čiste zapuščine. Predmet dedovanja v predmetni zadevi predstavlja tako zgolj ½ nepremičnin parc. št. X in Y, pripisani k vl. št. ... k.o. ..., ki so navedene v III. točki izreka sklepa in katerih vrednost, ki hkrati predstavlja vrednost čiste zapuščine, je ocenjena na 23.496,00 EUR. Upoštevajoč navedeno vrednost je bila po tar. št. 9/I Zakona o sodnih taksah (ZST) odmerjena sodna taksa v višini 2% te vrednosti, kar znaša 469,92 EUR. Glede na to, da so nepremičnine, ki predstavljajo zapuščino in upoštevajoč vrednost katerih je bila odmerjena sodna taksa, zakoniti dediči zapustnice dedovali po enakih delih vsak do 1/3, pritožnik utemeljeno izpostavlja, da je tudi odmerjeno sodno takso v skupni višini 469,92 EUR potrebno mednje razdeliti sorazmerno z dednimi deleži, v konkretnem primeru po enakih delih, in sicer tako, da je vsak zavezan plačati tretjino navedenega zneska, kar znaša 156,64 EUR. Dediči so navedeni znesek dolžni plačati v roku 15 dni po prejemu tega sklepa.

Po zgoraj obrazloženem je pritožbeno sodišče pritožbi zakonitega dediča V.I. v skladu s 3. točko 365. člena ZPP v zvezi s 163. členom ZD ugodilo in sklep sodišča prve stopnje v izpodbijanem delu, to je v III. točki izreka, spremenilo kot je razvidno iz izreka tega sklepa.

Odločitev o stroških v zvezi s pritožbo je odpadla, saj ti niso bili priglašeni.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.